ن م راشد

**نذر محمد راشد** (1 اگست 1910ء – 9 اکتوبر 1975ء) اردو کے ایک عظیم شاعر تھے جو **ن م راشد** کے نام سے بھی جانے جاتے ہیں۔ نذر محمد راشد 1910ء میں ضلع گوجرانوالا کے قصبے علی پور چٹھہ میں پیدا ہوئے۔ انھوں نے گورنمنٹ کالج لاہور سے تعلیم حاصل کی۔ ابتدا میں وہ علامہ مشرقی کی خاکسار تحریک سے بہت متاثر رہے اور باقاعدہ وردی پہن کر اور بیلچہ ہاتھ میں لیے مارچ کیا کرتے۔

## پہلا مجموعہ کلام
اردو شاعری کو روایتی تنگنا سے نکال کر بین الاقوامی دھارے میں شامل کرنے کا سہرا ن م راشد اور میرا جی کے سر جاتا ہے۔ 1942ء میں راشد کا پہلا مجموعہ ’ماورا‘ شائع ہوا جو نہ صرف اردو آزاد نظم کا پہلا مجموعہ ہے بلکہ یہ جدید شاعری کی پہلی کتاب بھی ہے۔ ماورا سے اردو شاعری میں انقلاب بپا ہو گیا اور یہ انقلاب صرف صنفِ سخن یعنی آزاد نظم کی حد تک نہیں تھا، کیوں کہ تصدق حسین خالد پہلے ہی آزاد نظمیں لکھ چکے تھے، لیکن راشد نے اسلوب، موضوعات اور پیش کش کی سطح پر بھی اجتہاد کیا۔

## فیض اور راشد
راشد کا تقابل اکثر فیض احمد فیض کے ساتھ کیا جاتا ہے، لیکن صاف ظاہر ہے کہ نہ صرف فیض کے موضوعات محدود ہیں بلکہ ان کی فکر کا دائرہ بھی راشد کے مقابلے پر تنگ ہے۔ ساقی فاروقی بیان کرتے ہیں کہ فیض نے خود اعتراف کیا تھا کہ وہ راشد کی طرح نظمیں نہیں لکھ سکتے کیوں کہ راشد کا ذہن ان سے کہیں بڑا ہے۔

## فن
راشد اورمیرا جی سے پہلے اردو نظم سیدھی لکیر پرچلتی تھی۔ پہلے موضوع کا تعارف، پھر تفصیل اور آخر میں نظم اپنے منطقی انجام تک پہنچ کر ختم ہو جاتی تھی۔ نظم کے موضوعات زیادہ تر خارجی مظاہر سے عبارت ہوا کرتے تھے، جنھیں ایک لحاظ سے صحافتی نظمیں کہا جا سکتا ہے: واقعات کے بارے میں نظمیں، موسم کے بارے میں نظمیں، میلوں ٹھیلوں کا احوال یا حبِ وطن۔ یا اسی قسم کے دوسرے موضوعات کا احاطہ نظم کے پیرائے میں کیا جاتا تھا۔

راشد اور میرا جی نے جو نظمیں لکھیں وہ ایک طرف تو ردیف و قافیہ کی جکڑبندیوں سے ماورا ہیں، تو دوسری جانب ان کے موضوعات بھی زیادہ تر داخلی، علامتی اور تجریدی نوعیت کے ہیں اور ان کی نظمیں قارئین سے کئی سطحوں پر مخاطب ہوتی ہیں۔

## فکر
راشد کی زیادہ تر نظمیں ازل گیر و ابدتاب موضوعات کا احاطہ کرتی ہیں، جو ان پرحتمی رائے قائم نہیں کرتیں بلکہ انسان کو ان مسائل کے بارے میں غور کرنے پر مائل کرتی ہیں۔ ظاہر ہے کہ اس قسم کی شاعری کے لیے زبردست مطالعہ اور اعلیٰ تخلیقی صلاحیتیں اورتیکھی ذہنی اپج درکار ہے جو ہر کسی کے بس کا روگ نہیں ہے۔
راشد کے پسندیدہ موضوعات میں سے ایک اظہار کی نارسائی ہے۔ اپنی غالباً اعلیٰ ترین نظم حسن کوزہ گر‘میں وہ ایک تخلیقی فن کار کا المیہ بیان کرتے ہیں جو کوزہ گری کی صلاحیت سے عاری ہو گیا ہے اور اپنے محبوب سے ایک نگاہِ التفات کا متمنی ہے جس سے اس کے خاکستر میں نئی چنگاریاں پھوٹ پڑیں۔ لیکن راشد کی بیشتر نظموں کی طرح حسن کوزہ گر بھی کئی سطحوں پر بیک وقت خطاب کرتی ہے اور اس کی تفہیم کے بارے میں ناقدین میں ابھی تک بحث و تمحیص کا سلسلہ جاری ہے۔

راشد کی شاعری نے اردو ادب میں صرف اسلوبی تبدیلی ہی پیدا نہیں کی بلکہ فکری سطح پر بھی ایک نئی جہت متعارف کروائی۔ ان کی شاعری انسان کے وجود، آزادی، تنہائی، تقدیر اور کائناتی رشتوں پر ایک مسلسل سوالیہ نشان قائم کرتی ہے۔ راشد کے نزدیک شاعری محض جذبات کی روایتی ترجمانی نہیں بلکہ شعور کی وسعت اور فکری بیداری کا وسیلہ ہے۔ یہی وجہ ہے کہ ان کی شاعری میں داخلی کیفیت، تجریدی اظہار اور علامتی ساخت ایک گہری فکری تہ بناتے ہیں۔ ناقدین کے مطابق راشد وہ پہلے شاعر تھے جنھوں نے اردو نظم کو بین الاقوامی فکری دھاروں سے جوڑا اور اسے ایسے سوالات سے روبرو کیا جن کا تعلق انسانی وجود کے بنیادی مخمصوں سے تھا۔

ادب میں راشد کو جدیدیت کا بانی بھی کہا جاتا ہے۔ ان کا اسلوب میرا جی سے مماثلت رکھتا ہے مگر موضوعات کے اعتبار سے وہ زیادہ عالمی اور فکری نوعیت کا دائرہ رکھتے ہیں۔ ان کے ہاں عشق محض جذباتی واردات نہیں بلکہ ایک فکری اور فلسفیانہ تجربہ بن کر سامنے آتا ہے۔ اسی باعث بعض قارئین نے انھیں مشکل شاعر قرار دیا، لیکن جدید تنقید کے نزدیک ان کی مشکل پسندی دراصل معانی کی وسعت کا تقاضا ہے نہ کہ مبہمیت یا ابہام کا نتیجہ۔

راشد کی شاعری پر مختلف علمی، تہذیبی اور نفسیاتی اثرات کی موجودگی صاف محسوس ہوتی ہے۔ یونانی اساطیر سے لے کر اسلامی تصوف، فرائیڈ کے لاشعور کے نظریے سے لے کر کیرکیگارڈ اور نطشے کی وجودیت تک، راشد کے فکری پس منظر میں متنوع سرچشمے موجود ہیں۔ ان اثرات کی موجودگی ان کی نظموں کو محض ادبی تجربہ نہیں رہنے دیتی بلکہ انھیں فلسفیانہ اور عالمی اہمیت عطا کرتی ہے۔

وقت گزرنے کے ساتھ راشد کے فکری اثرات اور ادبی مقام کو مزید تسلیم کیا جانے لگا۔ آج اردو نظم اور جدید شاعری کا کوئی بھی سنجیدہ مطالعہ راشد کے بغیر مکمل نہیں سمجھا جاتا۔ ان کی تخلیقات اب بھی نئی تعبیریں پیدا کرتی ہیں اور نئے قاری کو نئے سوالوں سے روشناس کراتی ہیں۔ یہی ان کی شاعری کی اصل قوت ہے — وہ ختم نہیں ہوتی بلکہ بار بار نئے معنوں کے ساتھ جنم لیتی ہے۔

## جدید انسان
راشد کے بڑے موضوعات میں سے ایک خلائی دور کے انسان کی زندگی میں مذہب کی اہمیت اور ضرورت ہے۔ یہ ایک ایسا زمانہ ہے جہاں روایتی تصورات جدید سائنسی اور فکری نظریات کی زد میں آ کر شکست و ریخت کا شکار ہو رہے ہیں اور بیسویں صدی کا انسان ان دونوں پاٹوں کے درمیان پس رہا ہے۔ راشد کئی مقامات پر روایتی مذہبی خیالات کو ہدفِ تنقید بناتے ہیں جس کی وجہ سے ان کی بعض نظموں پر مذہبی حلقوں کی طرف سے خاصی لے دے ہوئی تھی۔

## مجموعے
راشد کے تین مجموعے ان کی زندگی میں شائع ہوئے تھے؛
# ماورا،
# ایران میں اجنبی
# لا انسان،
جب کہ *گمان کا ممکن* ان کی موت کے بعد شائع ہوا تھا۔

## انتقال
راشد کا انتقال 9 اکتوبر 1975ء کو لندن میں ہوا تھا۔ ان کی آخری رسوم کے وقت صرف دو افراد موجود تھے، راشد کی انگریز بیگم شیلا اور ساقی فاروقی جب کچھ لوگ عبداللہ حسین کا ذکر بھی کرتے ہیں۔۔ ساقی لکھتے ہیں کہ شیلا نے جلد بازی سے کام لیتے ہوئے راشد کے جسم کو نذرِ آتش کروا دیا اور اس سلسلے میں ان کے بیٹے شہریار سے بھی مشورہ لینے کی ضرورت محسوس نہیں کی، جو ٹریفک میں پھنس جانے کی وجہ سے بروقت آتش کدے تک پہنچ نہیں پائے۔ ان کی آخری رسوم کے متعلق یہ بھی بتایا جاتا ہے کہ راشد چونکہ آخری عمر میں صومعہ و مسجد کی قیود سے دور نکل چکے تھے۔ اس باعث انھوں نے عرب سے درآمد شدہ رسوم کی بجائے اپنے لواحقین کو اپنی آبائی ریت پر، چتا جلانے کی وصیت خود کی تھی۔
ان کے فرزند شہریار راشد بھی شاعر تھے۔

## حوالہ جات

زمرہ:اردو شعرا
زمرہ:اردو محققین
زمرہ:اردو مصنفین
زمرہ:برطانوی ہند کی شخصیات
زمرہ:بیسویں صدی کے پاکستانی شعرا
زمرہ:بیسویں صدی کے شعرا
زمرہ:پاکستانی اردو شعرا
زمرہ:پاکستانی شعرا
زمرہ:پنجابی شخصیات
زمرہ:سانیٹی
زمرہ:گورنمنٹ کالج یونیورسٹی لاہور کے فضلا
زمرہ:گوجرانوالہ کی شخصیات
زمرہ:وزیر آباد کی شخصیات
زمرہ:1910ء کی پیدائشیں
زمرہ:1975ء کی وفیات